বিশ্বৰ শিশু আৰু কিশোৰৰ কল্যাণৰ বাবে কাম কৰাৰ লক্ষ্যৰে গঠন হোৱা ইউনিচেফৰ আজি ৭০সংখ্যক প্রতিষ্ঠা দিৱস৷ ইউনিচেফৰ প্রতিষ্ঠা দিৱসৰ সৈতে সংগতি ৰাখি গুৱাহাটী বিশ্ববিদ্যালয়ৰ সৈতে যুটীয়াভাৱে চলিত বছৰত আৰম্ভ কৰা ‘শিশু আৰু কিশোৰ সন্দর্ভত নৈতিক সাংবাদিকতা’ৰ শ্রেষ্ঠ সংবাদ গোষ্ঠীৰ বঁটা এইবাৰ লাভ কৰে ‘দৈনিক জনমভূমি’য়ে৷ আনহাতে, ছপা আৰু বৈদু্যতিন মাধ্যমৰ মুঠ ১৫জন সাংবাদিকলৈ আগবঢো়ৱা হয় মিডিয়া ফেল’শ্বিপ বঁটা-২০১৬৷ গুৱাহাটী বিশ্ববিদ্যালয়ত আজি এক গাম্ভীর্যপূর্ণ অনুষ্ঠানত বঁটা প্রদান কৰে ৰাজ্যপাল বানৱাৰীলাল পুৰোহিতে৷ গুৱাহাটী বিশ্ববিদ্যালয়ে ইউনিচেফৰ সহযোগত আয়োজন কৰা অনুষ্ঠানত শিশু আৰু কিশোৰৰ বাবে নৈতিক সাংবাদিকতা কৰাৰ শিতানত ছপা মাধ্যমত ‘দৈনিক জনমভূমি’লৈ আৰু বৈদু্যতিন মাধ্যমত প্রতিদিন টাইমলৈ শ্রেষ্ঠ সংবাদ গোষ্ঠীৰ বঁটা আগবঢ়োৱা হয়৷ একেদৰে শিশু আৰু কিশোৰ সন্দর্ভত সাংবাদিকতা কৰাৰ বাবে ‘দৈনিক জনমভূমি’ৰ উপ-সম্পাদক ত্রিদীৱ নীলিম দত্তই লাভ কৰে মিডিয়া ফেল’শ্বিপ বঁটা৷ তেওঁ এটি ঘাতমাউৰা শিশুৱে কষ্টকৰ শিশু শ্রমিকৰ জীৱন কটোৱাৰ পাছত কেনেদৰে নিজৰ জীৱনৰ উত্তৰণ ঘটাই এজন প্রতিষ্ঠিত ব্যক্তিত পৰিণত হ’ল সেই সন্দর্ভত ‘সুমনৰ শৈশৱৰ সংগ্রামী পৰিক্রমা’ শীর্ষক এক প্রতিবেদন যোৱা ৩০ অক্টোবৰত প্রকাশ পাইছিল৷ আনহাতে, ‘আমাৰ অসম’ৰ পলাশ কুমাৰ খাওন্দ, ‘অসমীয়া প্রতিদিন’ৰ হেমন্ত বৰা, ‘দৈনিক অগ্রদূত’ৰ ৰক্তিম বৰুৱা, ‘দৈনিক অসম’ৰ ভৱেশ মেধি, ‘দৈনিক জনসাধাৰণ’ৰ চিদানন্দ শইকীয়া, ‘দৈনিক পূবোর্দয়’ৰ বিবেক সংগনেৰীয়া, ‘নিয়মীয়া বার্’ৰ গুণজিৎ ভট্টাচার্য, ‘দ্য ছেণ্টিনেল’ৰ মহেশ ডেকা, ‘দৈনিক যুগশংখ’ৰ ইমাদ উদ্দিন মজুমদাৰ, ‘প্রাগ নিউজ’ৰ ভাস্কৰ জ্যোতি দাস, ‘ডি ৱাই ৩৬৫’ৰ মৃগাংক শইকীয়া, ‘আছাম টক৲ছ’ৰ জয়দীপ বৈশ্য, ‘প্রতিদিন টাইম’ৰ হেমেন ৰাজবংশী আৰু ‘নিউজ ১৮ অসম’ৰ ৰাজু বৰুৱালৈ আগবঢ়োৱা হয় মিডিয়া ফেল’শ্বিপ বঁটা৷ বঁটা প্রদান কৰি ৰাজ্যপাল বানৱাৰীলাল পুৰোহিতে দেশে স্বাধীনতা লাভ কৰাৰ ৭০ বছৰ অতিক্রম কৰাৰ পাছতো আজিও শিশুৰ দুখ-দুর্দশা কেনেকৈ হ্রাস কৰিব পাৰি বা তেওঁলোকৰ অধিকাৰৰ বিষয়ে আলোচনা কৰিবলগীয়া হোৱাটো বৰ দুখৰ বিষয় বুলি কয়৷ শিশুসকলক ভগৱানৰ ৰূপ আখ্যা দি তেওঁ শিশুসকলৰ প্রতিটো বিষয় পূৰণ কৰাটো সকলোৰে দায়িত্ব বুলিও কয়৷ শিশুৰ সমস্যা সমাধান কৰিবৰ বাবে সমাজখনক সজাগ কৰিব লাগিব আৰু এইক্ষেত্রত সংবাদ মাধ্যমে দায়িত্ব গ্রহণ কৰিব লাগিব বুলিও তেওঁ সদৰী কৰে৷ নিজেও সাংবাদিকতাৰ ক্ষেত্রখনৰ সৈতে এটা সময়ত জড়িত থকাৰ কথা সদৰী কৰি ৰাজ্যপালজনে কয় যে সাংবাদিকতা এটা সেৱাৰ মাধ্যম৷ সেয়ে এই মাধ্যমত সবোর্চচ গুৰুত্ব প্রদান কৰা হয় নৈতিকতাৰ ওপৰত৷ সাংবাদিকসকলক ইতিবাচক সাংবাদিকতা কৰাৰ বাবে আহবান জনাই ৰাজ্যপালে সাংবাদিকসকলক সমাজ আৰু দেশৰ বাবে কিবা কৰাৰ লক্ষ্য ৰখা উচিত বুলি কয়৷ স্বাধীনতাৰ সাতটা দশকৰ পাছতো শিশুৰ দুৰৱস্থা সমাজ আৰু দেশৰ বিফলতাৰ বাবে হোৱা বুলিও তেওঁ সদৰী কৰে৷ তেওঁ সাংবাদিকতাৰ ক্ষেত্রখনত নৈতিকতা বর্ই ৰখাত গুৰুত্ব প্রদান কৰি নৈতিকতা ৰক্ষা কৰাটো সংস্কৃতি হোৱা উচিত বুলিও প্রকাশ কৰে৷ অনুষ্ঠানত অংশগ্রহণ কৰি গুৱাহাটী বিশ্ববিদ্যালয়ৰ উপাচার্য ড0 মৃদুল হাজৰিকাই সমাজত সকলো দিশৰ উন্নয়নৰ বাবে সজাগতাৰ প্রয়োজন আছে বুলি সদৰী কৰি এই সজাগতা সৃষ্টিৰ ক্ষেত্রত সংবাদ মাধ্যমৰ গুৰুত্বপূর্ণ ভূমিকা আছে বুলি প্রকাশ কৰে৷ শিক্ষাই সজাগতাৰ একমাত্র পথ বুলিও তেওঁ উল্লেখ কৰি শিশুৰ সমস্যা সমাধানৰ বাবে গুৱাহাটী বিশ্ববিদ্যালয়ে জনসজাগতা সৃষ্টিত বিশেষ পদক্ষেপ গ্রহণ কৰা বুলি সদৰী কৰে৷ শিশুৱেহে বিশ্বক শ্রেষ্ঠ কৰিব পাৰে বুলিও সদৰী কৰি তেওঁ সকলোকে বিশ্ববিদ্যালয়ৰ যাত্রাৰ অংশীদাৰ হ’বলৈ আহবান জনায়৷ ইউনিচেফৰ অসমৰ মুখ্য ক্ষেত্র বিষয়া তুষাৰ ৰাণেই মাত্র তিনিজন কর্মীৰে দিল্লীত ইউনিচেফে আৰম্ভ কৰা যাত্রা এতিয়া বিশাল ৰূপ পোৱা বুলি সদৰী কৰে৷ ইউনিচেফৰ অহৰহ প্রচেষ্টাৰ ফলতে দেশৰ নৱজাতকৰ মৃত্যু, বিদ্যালয় এৰা শিশুৰ পৰিমাণ, এনিমিয়া হ্রাস কৰা আদিত সফলতা অহা বুলি কয়৷ ইফালে অসমত শিশুৰ বাবে নৈতিক সাংবাদিকতা আৰম্ভ হোৱা বুলি সদৰী কৰি তেওঁ সংবাদ মাধ্যমক শিশুৰ সমস্যা সন্দর্ভত বিশেষ সজাগতা সৃষ্টি কৰিবলৈ আহবান জনায়৷ অসম ৰাজ্যিক শিশু অধিকাৰ সুৰক্ষা আয়োগৰ অধ্যক্ষ ৰুণুমী গগৈয়ে ৰাজ্যৰ মুঠ জনসংখ্যাৰ 40 শতাংশই শিশু বুলি সদৰী কৰি এই শিশুসকলৰ বর্তমানটোক সততে গুৰুত্ব প্রদান কৰা নহয় বুলি আক্ষেপ কৰে৷ শ্রেষ্ঠ বৈদু্যতিন সংবাদ মাধ্যমৰ বঁটা গ্রহণ কৰি ‘প্রতিদিন টাইম’ৰ মুখ্য সম্পাদক নিতুমণি শইকীয়াই এইবছৰৰ পৰা বিশ্ববিদ্যালয়ে আৰম্ভ কৰা বঁটাই সাংবাদিক আৰু সংবাদ মাধ্যমৰ মাজত দায়িত্ববোধ আৰু কর্তব্যবোধ বৃদ্ধি পোৱাৰ আশা প্রকাশ কৰে৷ ‘আনন্দ বজাৰ পত্রিকা’ৰ জ্যেষ্ঠ সাংবাদিক দেৱ দত্ত ঘোষ ঠাকুৰে ১৯৮৮-৯১ চনলৈ অসমত থাকি সাংবাদিকতা কৰাৰ অভিজ্ঞতা সোঁৱৰে৷ আলফা আৰু বড়ো সংগ্রামৰ ভৰপক সময়ত তেওঁ অসমত থাকি সাংবাদিকতা কৰাৰ সমানে অসমৰ প্রতিটো কোণৰ সৈতে হোৱা পৰিচয় আৰু সাংবাদিকতাৰ বহু শিক্ষা লাভ কৰে বুলিও কয়৷ ‘দৈনিক অসম’ৰ প্রাক্তন সম্পাদক জে পি শইকীয়াই সমাজত কার্যকৰী কাম হোৱাৰ বাবে সংবাদ মাধ্যমে পদক্ষেপ লোৱা উচিত আৰু ইয়াৰ বাবে প্রশিক্ষণ দিয়া উচিত বুলি কয়৷ শিশু ৰাষ্ট্রৰ ভৱিষ্যৎ বুলিও সদৰী কৰি তেওঁলোকৰ বাবে পদক্ষেপ লোৱা উচিত বুলিও সদৰী কৰে৷ আনহাতে, এই ক্ষেত্রত নৱ প্রজন্মৰ সাংবাদিকসকলক ওলাই আহিবলৈয়ো তেওঁ আহবান জনায়৷